Beampte in rooftog by vulstasie doodgeskiet‘n Foto van die toneel. Foto: Verskaf ŉ Beampte verbonde aan die Ekurhuleni-metropolisie (EMPD) is Dinsdagaand in ŉ rooftog by ŉ vulstasie aan die Oos-Rand doodgeskiet. Kapt. Thivhulawi Tshilate, polisiewoordvoerder, het aan Maroela Media gesê die rooftog het teen 22:49 by ŉ vulstasie in Selcourt in Springs plaasgevind. “Agt verdagtes het in ŉ blou Toyota Corolla, waarvan die registrasienommer onbekend is, en ŉ grys Audi A4, met die registrasienommer FPV 579 MP, brandstof ingegooi,” het Tshilate gesê. “Terwyl een van die petroljoggies by die kassier besig was, het die verdagtes vuurwapens op hom gerig en al vier die werkers, sowel as ŉ klant met ŉ kind, in ŉ kombuis ingedwing en hulle daar aangehou.” Die verdagtes het daarna ŉ kluis in die winkel opgeblaas en ŉ onbekende bedrag geld asook sigarette gevat. “Terwyl die rooftog aan die gang was, het twee metropolisiebeamptes onverhoeds by die vulstasie opgedaag. Die verdagtes het op die metropolisiebeamptes losgebrand.” Die bestuurder van die EMPD-voertuig, ŉ 50-jarige man, is verskeie kere geskiet en is op die toneel dood. Sy dienspistool is ook gesteel. Sy vrouekollega is ongedeerd. Die polisie het vasgestel dat die aanvallers AK47’s en R5-gewere tydens die rooftog gebruik het. Die Springs-polisie ondersoek ŉ saak van moord en sakeroof. Die polisie doen ŉ beroep op die publiek om met inligting na vore te kom wat hulle in hul ondersoek kan bystaan. Mense wat die verdagte voertuig opmerk, word versoek om die polisie by 08600 10111 te skakel.